## El director general de Transparència i Participació anuncia la creació d’un registre públic d’algorismes de la Generalitat

*** José Tárrega participa en la inauguració del Congrés Internacional sobre el Reglament Europeu de la Intel·ligència Artificial de la Universitat de València**

El director general de Transparència i Participació, José Tárrega, ha destacat que des del Govern Valencià, en col·laboració amb la Universitat de València, “estem treballant per a centralitzar els algorismes que utilitza la Generalitat en un registre públic d'algorismes”.

José Tárrega ha participat en la inauguració del Congrés Internacional sobre el Reglament Europeu de la Intel·ligència Artificial que es desenvolupa este dilluns i dimarts a la Facultat de Dret, organitzat per la Càtedra de Govern Obert, Participació i Dades obertes (PAGODA) de la Universitat de València.

En la seua intervenció, el director general de Transparència s’ha referit a les noves obligacions de publicitat activa que recull la nova llei valenciana de transparència, que inclouen els sistemes d’algorismes o d’intel·ligència artificial, “una qüestió que implica l’Administració pública en aquells casos en els quals tinga impacte en els procediments administratius o en la prestació de serveis públics”, ha assenyalat.

El Registre públic d’algorismes “permetrà unificar-los en un sol recurs que recopile tota la informació legalment obligatòria dels sistemes automatitzats utilitzats per la Generalitat, a més de facilitar-ne un seguiment actualitzat de manera clara i eficient”, ha explicat Tárrega.

Fecha: 27/11/2023